<classify> MAHAKAMA ya Hakimu Mkazi Kisutu imempandisha kizimbani daktari wa hospitali binafsi, inayojulikana kwa jina la Dental Clinic, Awadhi Juma 40 na mwenzake, Kidawa Ramadhani ambaye ni muuguzi kujibu kesi ya uhujumu uchumi yenye mashtaka saba, likiwemo la utoaji mimba.Washitakiwa hao walisomewa mashtaka hayo jana na Wakili wa Serikali, Wankyo Simon akisaidiana na Wakili wa Serikali, Glory Mwenda kwa nyakati tofauti mbele ya Hakimu Mkazi Mwandamizi Vicky Mwaikambo.Katika mashtaka hayo, ilidaiwa kwamba Oktoba, 2019 eneo la Sinza Mori jijini Dar es Salaam, washitakiwa hao wakiwa na lengo la kutoa mimba, waliingiza bomba la sindano katika sehemu za siri za F.R na S.S na kusababisha kuharibika kwa mimba.Pia iliidaiwa kuwa Agosti 2002 jijini Dar es Salaam, mshtakiwa Juma kwa lengo la kudanganya, alighushi cheti cha Diploma cha Utaalamu wa Tiba ya Kinywa akionesha ni halali kimetolewa na Chuo cha Tiba cha Muhimbili, wakati akijua si kweli. Mshitakiwa huyo alidaiwa kuwa Februari 20 mwaka 2015 jijini Dar es Salaam, alighushi leseni ya biashara ya tarehe hiyo, akionesha imetolewa na Manispaa ya Kinondoni huku akijua si kweli.Katika shtaka lingine, mshtakiwa Juma alidaiwa kumiliki hospitali iitwayo Dental Clinic bila kibali, kosa analodaiwa kulitenda kati ya Mei 2015 hadi Desemba 2019. Ilidaiwa kwamba katika tarehe hizo, mshtakiwa huyo kwa udanganyifu, alijiita daktari kinyume cha sheria, hali akijua yeye si daktari.Aidha katika shtaka jingine la utakatishaji fedha, mshtakiwa Juma alidaiwa kujipatia Sh 260,000, huku akijua fedha hizo ni zao la kosa la jinai la kugushi nyaraka. Upande wa mashitaka ulidai upelelezi wa kesi hiyo, bado haujakamilika na kesi iliahirishwa hadi Januari 10, 2020 kwa ajili ya kutajwa. Washitakiwa walirudishwa rumande, kwa kuwa baadhi ya mashitaka yanayowakabili, hayana dhamana.  <topic>: KITAIFA 